Title: พระราชกฤษฎีกายกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535 พ.ศ. 2558

พระราชกฤษฎีกา

พระราชกฤษฎีกา
ยกเลิกพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕
พ.ศ. ๒๕๕๘

ภูมิพลอดุลยเดช
ป.ร.
ให้ไว้ ณ
วันที่ ๒๘ สิงหาคม พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรยกเลิกพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ และมาตรา ๓
แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย
พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกายกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ.
๒๕๓๕ พ.ศ. ๒๕๕๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิกพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕

มาตรา ๔  ให้ธนาคารอาคารสงเคราะห์นำเงินตามโครงการสวัสดิการเงินกู้เพื่อที่อยู่อาศัยของข้าราชการพร้อมดอกเบี้ยที่เกิดจากโครงการดังกล่าวทั้งหมดคืนให้กับกรมบัญชีกลางเพื่อนำส่งเป็นรายได้แผ่นดิน
เว้นแต่เงินของโครงการที่ข้าราชการหรือลูกจ้างประจำยังอยู่ระหว่างการผ่อนชำระเงินกู้กับธนาคารอาคารสงเคราะห์ในวันที่พระราชกฤษฎีกานี้มีผลใช้บังคับ
ให้ธนาคารอาคารสงเคราะห์ส่งคืนกรมบัญชีกลางเมื่อได้รับชำระหนี้เงินกู้ตามสัญญากู้เงิน
ระยะเวลาการนำเงินส่งคืน ตลอดจนหลักเกณฑ์และวิธีการคืนเงิน
ให้เป็นไปตามที่กระทรวงการคลังกำหนด

มาตรา ๕  ข้าราชการหรือลูกจ้างประจำซึ่งได้กู้เงินตามโครงการสวัสดิการเงินกู้เพื่อที่อยู่อาศัยของข้าราชการ
และอยู่ระหว่างผ่อนชำระเงินกู้หรือต้องชดใช้เงินส่วนต่างของอัตราดอกเบี้ยเงินกู้ตามโครงการดังกล่าวในวันที่พระราชกฤษฎีกานี้ใช้บังคับ
ให้ยังคงมีสิทธิและหน้าที่ตามพระราชกฤษฎีกาสวัสดิการเงินกู้เพื่อที่อยู่อาศัย พ.ศ.
๒๕๓๕ อยู่ต่อไปจนกว่าสัญญากู้เงินสิ้นสุดลง
หรือได้ชดใช้เงินส่วนต่างของอัตราดอกเบี้ยเงินกู้ครบถ้วนแล้ว
หรือออกจากการเข้าร่วมโครงการ

มาตรา ๖  ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่พระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕
ได้ใช้บังคับมาเป็นระยะเวลานานและไม่สอดคล้องกับสภาพเศรษฐกิจและสังคมที่เปลี่ยนแปลงไป
และในปัจจุบันสถาบันการเงินมีการให้บริการสินเชื่อด้านที่อยู่อาศัยเป็นจำนวนมาก
ทำให้ข้าราชการและลูกจ้างประจำมีทางเลือกในการหาแหล่งเงินกู้เพื่อซื้อที่อยู่อาศัยเป็นของตนเอง
ประกอบกับปัญหาการสูญเสียกำลังคนของภาครัฐได้ลดความสำคัญลงไปแล้ว
สมควรยกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ. ๒๕๓๕  จึงจำเป็นต้องตราพระราชกฤษฎีกานี้

ปริยานุช/ผู้จัดทำ
๑๗ กันยายน
๒๕๕๘

ปุณิกา/ผู้ตรวจ
๑ ตุลาคม ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๘๗ ก/หน้า ๑๒/๙ กันยายน ๒๕๕๘